千葉支子
作者：張侃
朝代：宋

paragraphs: 園林綠暗花事稀，蜂愁蝶怨依夕暉。
天工續續施巧手，眼邊無日不芳菲。
須知萬物都是假，苦泥實相第二機。
支花附石水清泚，端莊自是蕭然姿。
來從鹿苑塵頓洗，暫登螢窗聊發揮。
芳苞攢葉毋乃密，清香徐徐風作圍。
我方寂坐息百慮，對此不覺板拄頤。
荒山草木能嫵媚，從今細尋莫相違。